ডন (পত্রিকা)
ডন (ইংরেজি: Dawn, অনুবাদ 'প্রভাত') হচ্ছে পাকিস্তানের সবচেয়ে পুরাতন এবং সবচেয়ে বেশি পঠিত এবং জনপ্রিয় ইংরেজি পত্রিকা। দেশটির অন্যতম তিন বৃহৎ ইংরেজি পত্রিকাগুলোর মধ্যে ডন সবচেয়ে বেশি জনপ্রিয় এবং এটি 'ডন গ্রুপ অব নিউজপেপার্স' নামে একটি শিল্পপ্রতিষ্ঠান চালায়। পত্রিকাটি 'পাকিস্তান হেরাল্ড পাবলিকেশন্স' দ্বারা প্রকাশিত হয় এবং হেরাল্ড নামে পত্রিকাটির আলাদা একটি ম্যাগাজিন আছে যা প্রতিদিন বের হয় পত্রিকাটির সঙ্গেই, আরো ম্যাগাজিন হলো 'স্পাইডার' (মাসিক) এবং 'অরোরা' (দৈনিক)। ডন পত্রিকাটির প্রতিষ্ঠাতা ছিলেন পাকিস্তান রাষ্ট্রের জনক মুহাম্মদ আলী জিন্নাহ। তিনি বর্তমান ভারতের দিল্লিতে ১৯৪১ সালের ২৬ অক্টোবর তার রাজনৈতিক দল 'মুসলিম লীগ' এর প্রকাশনা হিসেবে পত্রিকাটি বের করেন। জনগণের জন্য প্রথমবারের মত পত্রিকাটি ১২ অক্টোবর ১৯৪২ এ বের হয় এবং ওটি 'লতিফি প্রেস' (দিল্লি) বের করেছিলো।